Mantra (filem)

Mantra ialah sebuah filem seram Malaysia 2010 arahan Azhari Zain yang telah ditayangkan di pawagam Malaysia mulai 15 Julai 2010. Filem yang dibintangi Zul Handy Black, Ana Dahlia, Hasnul Rahmat dan Hamdan Senario ini menunjukkan kelemahan iman dalam hati menjerimuskan insan ke lembah kedurjanaan.

Sinopsis
Filem seram ini mengangkat kisah penggunaan ilmu hitam kerana dendam dan kepentingan diri sendiri. Kisah bermula dengan pembukaan cerita di kawasan perkuburan di mana Muzir (Zul Handy Black) dianiaya oleh Hasbi (Hasnul Rahmat)demi melengkapkan ilmu hitam serta mendapatkan isteri Muzir, Rindiani (Ana Dahlia). Akibatnya Muzir dipenjarakan seumur hidup. 

Di dalam penjara, Muzir berjaya mendapatkan ilmu hitam daripada Embah (Ruzaidi Abdul Rahman) yang bakal menemui ajalnya. Namun, ilmu Muzir tidak sempurna kerana bilik penjaranya dikunci dengan ayat-ayat serta kalimah Allah. Lalu muncullah Pak Long Eizam (Hamdan Senario), seorang warden penjara dan juga Pakcik kepada Muzir yang isterinya ditimpa musibah. Akibat cintakan isteri dan terdesak, Pak Long telah bersetuju dengan syarat-syarat Muzir iaitu  memadam ayat dan kalimah Allah di sekitar bilik penjara Muzir, menghidangkan tiga jenis hidangan untuk penjaga ilmu hitam dan mengambil tali pengikat pocong wanita yang mati kerana anak sulung menggunakan gigi. 

Setelah ayat dan kalimah Allah berjaya dipadam oleh Pak Long, maka berlakulah perubahan ilmu Muzir dengan air yang melimpah di dalam bilik penjara serta bayangan makhluk hitam yang memenuhi dinding penjara. Serentak dengan itu, Muzir muncul di dalam sebuah paya lalu melakukan pembunuhan sebagai makanan kepada ilmu hitam miliknya. Maka bermulalah pembalasan dendam kesumat Muzir terhadap Hasbi.

 Parodi 
Mantra diadaptasi sebagai parodi dalam episod ke-13 siri drama Kisah yang Hilang.

Pelakon
 Zul Handy Black sebagai Muzir
 Hasnul Rahmat sebagai Hasbi
 Ana Dahlia sebagai Rindiani
 Hamdan Senario sebagai Pak Long Eizam
 Mas Muharni sebagai Mariam
 Mon Ryanti sebagai Suriyanti
 Bob Lokman sebagai Haji Fatah
 Ruzaidi Abdul Rahman sebagai Embah
 Mariani Ismail sebagai Bidan
 Aripah Damanhuri sebagai Ibu Rindiani

 Rujukan 

Pautan luar


Kategori:Filem Malaysia tahun 2010
Kategori:Filem bahasa Melayu
Kategori:Filem terbitan Metrowealth Movies Production
Kategori:Filem arahan Azhari Mohd Zain